На основу члана 23. став 6. Закона о железници („Службени гласник РС”, бр. 41/18 и 62/23) и члана 17. став 1. и члана 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА И ДОПУНИ УРЕДБЕ О НАЧИНУ И МОДАЛИТЕТИМА ИЗРАЧУНАВАЊА ТРОШКОВА КОЈИ СУ НАСТАЛИ КАО ДИРЕКТАН РЕЗУЛТАТ САОБРАЋАЊА ВОЗА

Члан 1.

У Уредби o начину и модалитетима израчунавања трошкова који су настали као директан резултат саобраћања воза („Службени гласник РС”, бр. 48/19, 149/20, 102/21 и 134/22), члан 1. мења се и гласи:

„Члан 1.

Овом уредбом ближе се уређују начин и модалитети израчунавања трошкова који су настали као директан резултат саобраћања воза, као и случајеви у којима Дирекција за железнице може спровести поједностављену контролу обрачуна цене приступа и цене приступа колосецима који повезују са услужним објектима.ˮ

Члан 2.

После члана 6. додаје се члан 6а, који гласи:

„Члан 6а

Ако су директни трошкови на нивоу целе мреже из члана 3. став 1. ове уредбе или директни трошкови обрачунати на основу моделовања из члана 6. ове уредбе помножени бројем возних километара, колских километара или брутотонских километара, реализованих у референтном периоду, исте вредности или мањи од 15% укупних трошкова одржавања и обнове или мањи од збира 10% трошкова одржавања и 20% трошкова обнове, Дирекција за железнице може извршити контролу обрачуна директних трошкова из члана 121. став 7. Закона о железници, на нивоу целе мреже на поједностављен начин. Влада може одлучити да повећа проценте наведене у овом ставу на највише два пута веће вредности.

Дирекција за железнице може прихватити обрачун просечних директних јединичних трошкова из члана 5. став 1. ове уредбе, прилагођених просечних директних јединичних трошкова из члана 5. став 2. ове уредбе или начина обрачунавања трошкова из члана 6. ове уредбе на које се примењује поједностављена контрола из става 1. овог члана, ако просечни директни трошкови по возном километру воза од 1.000 t не износе више од 2 евра (по ценама и девизним курсевима из 2005. године, употребом одговарајућег индекса цене).

Поједностављене контроле из ст. 1. и 2. овог члана примењују се независно једна од друге. Поједностављене контроле не доводе у питање члан 23. и члан 120. Закона о железници.

Дирекција за железнице ће одредити детаље поједностављене контроле и објавити их на својој интернет страници.ˮ

Члан 3.

У члану 9. речи: „9. децембра 2023.” замењују се речима: „14. децембра 2024.”.

Члан 4.

Ова уредба ступа на снагу наредног дана од дана објављивања у „Службеном гласнику Републике Србијеˮ.

|  |  |
| --- | --- |
| 05 Број:110-11765/2023  У Београду, 30.новембра 2023. године |  |

В Л А Д А

ПРЕДСЕДНИК

|  |  |
| --- | --- |
|  | Ана Брнабић,с.р. |